«Дамэтелъ зытелъ артистхэм» утыкур ягъэбжьыфIэ
Къэрал кIуэцI IуэхухэмкIэ министерствэу КъБР-м щыIэм художественнэ самодеятельностымкIэ и фестиваль 2016 гъэм ирагъэкIуэкIащ. «Звёздная осень» зыфIаща а Iуэху гуапэр зэрауха концерт щыIащ иджыблагъэ.
Республикэм и районхэмрэ Налшык къалэмрэ щекIуэкIа фестивалым и турхэм хэтащ цIыху 300-м щIигъу — IэнатIэм и лэжьакIуэхэр, абыхэм я унагъуэхэр. Иджы япэу а Iуэхум къыхы-хьащ зи къалэн зыгъэзащIэу хэкIуэда лэжьакIуэхэм я унагъуэхэм щыщхэри. Хабзэ зэрыхъуауэ, фестивалым жыджэру хэтащ Къэбэрдей-Балъкъэрым и кадет школхэм щеджэхэр, къэрал кIуэцI IуэхухэмкIэ IэнатIэхэм я ветеранхэр.
Фестивалым и кIэух концертым щагъэлъэгъуа зэфIэкIыр зыхуэдэр къипщытащ КъБР-м щыIэ МВД-м и Жылагъуэ советым и тхьэмадэ, КъБР-м щIыхь зиIэ и артист Балъкъыз Валерэ зи Iэтащхьэ жюрим.
Концертыр удихьэхыу, дэрэжэгъуэкIэ гъэнщIауэ екIуэкIащ: макъамэ ансамблхэр, къэфакIуэ гупхэр, уэрэджыIакIуэхэр, усэ къеджэхэр — гухэхъуэт щIалэгъуалэм уахэплъэну.
МВД-м и деж щыIэ Жылагъуэ советым хэт, КъБР-м щIыхь зиIэ и артист Текуев Амур жиIащ «дамэтелъ зытелъ артистхэм» ягъэлъэгъуар жюрим хэтахэм гъэщIэгъуэн зэращыхъуар, гулъытэ щхьэхуэ зыхуэщIыпхъэ абыхэм зэрахэтыр, адэкIи заужьыну зэригуапэр. Езыми концертым хэтахэм папщIэ уэрэд игъэзэщIащ.
Къэрал кIуэцI IуэхухэмкIэ министерствэу КъБР-м щыIэм и пресс-IуэхущIапIэм щыгъуазэ дызэрищIащи, фестивалыр ирагъэкIуэкIынымкIэ къадэIэпыкъуащ Налшык къалэм и щIыпIэ администрацэм ЩэнхабзэмкIэ и управленэм и унафэщI Токъуий Мадинэ.
Бахъсэн Ланэ.
